SKRIFTLIG FORESPØRGSEL P-2983/01

af Laura González Álvarez (GUE/NGL) til Kommissionen

(22. oktober 2001)

Om: Kanalisering af Barxell-floden (Alcoy-Alicante)

Confederación Hidrográfica i Júcar udarbejdede på foranledning af Generaldirektoratet for Vandbygningsarbejder en kanaliseringsplan for floderne omkring Alcoy. Projektet går ud på at lede den del af Barxell-floden, der løber gennem byen, igennem en betonrørledning på 1 500 m.

På grund af protester fra forskellige sammenslutninger af borgere og en mangelfuld miljøvurderingsundersøgelse afgav miljøforvaltningen i Alcoy en negativ udtalelse og indledte en offentlig høring, hvorunder der blev fremsat adskillige ændringsforslag. I 2000 forelagde Confederación Hidrográfica de lokale myndigheder en ny version af projektet med diverse ændringer uden først at have gjort dette til genstand for en offentlig debat. Floden ledes under alle omstændigheder gennem en betonrørledning.

Med dette projekt og ovennævnte rørledning på 1 500 m:

- forsvinder miljøkorridoren, der forbinder to beskyttede områder, som regionen Valencia har foreslået indføjet i Natura-2000 nettet, hvilket vil kunne føre til en krænkelse af bestemmelserne i direktiv 92/43/EØF(1) om bevarelse af naturtyper samt vilde dyr og planter;

- vil undladelsen af en fyldestgørende evaluering af følgerne af det pågældende projekt for områder til beskyttelse af vilde fugle indvirke på direktiv 79/409/EØF(2);

- vil miljøbestemmelserne i direktiv 2000/60/EF(3) om vandpolitiske foranstaltninger blive krænket, fordi kanaliseringen af dette afsnit af floden er i modstrid hermed.

Hvilke skridt kan Kommissionen tage for at sikre en korrekt anvendelse af fællesskabsretten på miljøområdet og, helt specifikt, af ovennævnte direktiver?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(23. november 2001)

For så vidt angår Rådets direktiver 79/409/EØF af 2. april 1979 om beskyttelse af vilde fugle(1) og 92/43/EØF af 21. maj 1992 om bevaring af naturtyper samt vilde dyr og planter(2), har Kommissionen konstateret, at der hverken eksisterer særligt beskyttede områder for fugle eller lokaliteter af fællesskabsbetydning i byen Alcoy, hvor det pågældende kanaliseringsprojekt skal realiseres. Endvidere kan kanaliseringsprojektets indflydelse på de lokaliteter af fællesskabsbetydning, der ligger i nærheden af Alcoy, ikke anses for væsentlig, eftersom det kun drejer sig om en lille strækning af floden i byområdet. På denne baggrund skønner Kommissionen, at de ovennævnte direktiver ikke finder anvendelse i det foreliggende tilfælde.

For så vidt angår Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(3), er Kommissionen af den opfattelse, at dette ikke finder anvendelse i det pågældende tilfælde i betragtning af, at direktivet først skal være omsat til spansk lovgivning den 22. december 2003. Endvidere skal det bemærkes, at dette direktiv som målsætning har at undgå en forringelse af vandkvaliteten og vandmiljøet. Arten af de pågældende anlægsarbejder og deres begrænsede rækkevidde gør det lidet sandsynligt, at denne målsætning skulle blive sat på spil i det foreliggende tilfælde.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 327 af 22.12.2000.